NaiveNeuron/SloPal huggingface dataset:
Taraba, Tomáš, poslanec NR SR (2020-09-23):
Janko, ďakujem za veľmi kultivovaný prejav. A ja, veľmi si to jasne zhodnotil, že proste sme na jednej ceste. Buď sa rozhodneme, že sme na strane tých ľudí, a to nie preto, že by sme im chceli diktovať, čo v nedeľu budú robiť, ale práve preto, že tí ľudia si dnes nevedia zvoliť spôsob trávenia svojho voľného času taký, aký by chceli v nedeľu, pretože nepredpokladám, že niekto má vysnívaný, vysnívanú aktivitu na nedeľu, že chce predávať v obchodných reťazcoch. Ekonomická situácia ich do toho nemá dôvod nútiť, pretože tie marže, ktoré získali veľké reťazce vďaka opatreniam aj počas koronakrízy, kedy to boli ich Vianoce a hody, pre tieto veľké reťazce, sú také, že tam niet najmenší dôvod, aby prišlo k zníženiu predaja, pretože vieme, že to ekonomický dopad nemá. Ale s jednou vecou trošku si dovolím polemizovať. A to je tá, že si sa obracal na OĽANO, aby teda za to hlasovali ako nezávislé osobnosti. Každý vie, že v podstate ľudia v tom klube sa zrejme pred voľbami veľmi ani nepoznali. Ale ja som prekvapený, že oni ani nepoznali ten program vlastný, pretože ak dnes si konfrontovaný s tým, že prečo to vôbec žiadaš, veď to boli oni, ktorí to žiadali. Veď Kresťanská únia toto mala medzi top priority. Tá úplná priorita bola ochrana života. To uvidíme o pár dní, jak to zmanažovali. A táto druhá priorita ide presne rovnakou cestou. Takže ja si od toho nesľubujem nič. A jednoducho treba to len akceptovať, že proste idú tou cestou ako kedysi Kresťanskodemokratické hnutie, že sa stali podržtaškami pre liberálov.
Viskupič, Marián, poslanec NR SR (2021-03-18):
Pán predsedajúci, ďakujem za slovo. Zápisnica o výsledku tajného hlasovania o návrhu na voľbu predsedu Osobitného kontrolného výboru Národnej rady Slovenskej republiky na kontrolu činnosti Vojenského spravodajstva, ktoré sa konalo 18. marca 2021. Na tajné hlasovanie o návrhu na voľbu predsedu Osobitného kontrolného výboru NR SR na kontrolu činnosti Vojenského spravodajstva bolo vydaných a poslanci si osobne prevzali 111 hlasovacích lístkov, teda na voľbe bolo prítomných 111 poslancov. Po vykonaní tajného hlasovania overovatelia NR SR spočítali hlasy a zistili, že v tajnom hlasovaní o návrhu na voľbu predsedu Osobitného kontrolného výboru Národnej rady Slovenskej republiky na kontrolu činnosti Vojenského spravodajstva všetci poslanci odovzdali hlasovacie lístky. Zo 111 odovzdaných hlasovacích lístkov boli všetky platné. Zo 111 platných hlasovacích lístkov overovatelia zistili, že o návrhu na voľbu Mariana Kotlebu za predsedu Osobitného kontrolného výboru NR SR na kontrolu činnosti Vojenského spravodajstva hlasovalo za 40 poslancov, proti 61 poslancov, zdržalo sa 10 poslancov. Na voľbu predsedu výboru Národnej rady Slovenskej republiky je potrebný súhlas nadpolovičnej väčšiny prítomných poslancov. Overovatelia konštatujú, že v tajnom hlasovaní nebol za predsedu Osobitného kontrolného výboru NR SR na kontrolu činnosti Vojenského spravodajstva zvolený Marian Kotleba. Overovatelia ma zároveň poverili oznámiť výsledok hlasovania Národnej rade Slovenskej republiky. Ďakujem pekne, pán predsedajúci, skončil som.
Laššáková, Jana, podpredsedníčka NR SR (2013-09-03):
Ďakujem, pán podpredseda vlády, zaujmite miesto určené pre navrhovateľov. A dávam slovo spravodajcovi, ktorého určil navrhnutý gestorský výbor pre financie a rozpočet, poslancovi Ladislavovi Kamenickému. Nech sa páči, pán spravodajca.
V. Veteška, podpredseda NR SR: (2007-12-12):
Teraz budeme podľa schváleného programu rokovať o správe Výboru Národnej rady Slovenskej republiky pre obranu a bezpečnosť o stave použitia informačno-technických prostriedkov za I. polrok 2007 . Správu ste dostali ako tlač 473. Dávam slovo poverenému členovi tohto výboru Jánovi Richterovi a prosím ho, aby správu uviedol.
Jurinová, Erika, podpredsedníčka NR SR (2013-05-21):
Pán poslanec Mikloško.
Danko, Andrej, podpredseda NR SR (2023-12-13):
Reagujte na vystupujúceho, dobre? Pán poslanec Dubéci.
M. Číž, podpredseda NR SR: (2008-04-01):
Poprosím, kolegovia z techniky, tam tá vírusová databáza už by bola teda aktivizovaná. Ďakujem pekne. Teraz má slovo pán poslanec Rafael Rafaj.
Mamojka, Mojmír, poslanec NR SR (2010-07-08):
Sľubujem. (Potlesk.)
Laššáková, Jana, podpredsedníčka NR SR (2014-11-10):
Tak doplňte pána predsedu. (Ruch v sále.)
P. Paška, predseda NR SR: (2007-05-18):
(Hlasovanie.) 130 prítomných, 80 za, 42 proti, 8 sa zdržalo. Schválili sme bod 9. Ďalej.
P. Paška, predseda NR SR: (2007-06-21):
(Hlasovanie.) 131 prítomných, 127 za, 1 proti, 2 sa zdržali, 1 nehlasoval. Konštatujem, že sme schválili vládny návrh zákona o prevencii a náprave environmentálnych škôd a o zmene a doplnení niektorých zákonov. Pokračujeme hlasovaním v druhom čítaní o vládnom návrhu zákona, ktorým sa mení zákon č. 666/2004 Z. z. o ochrane pred povodňami a o zmene zákona č. 17/1992 Zb. o životnom prostredí v znení neskorších predpisov , tlač 280. Pán poslanec Šaško, požiadam vás, aby ste uvádzali hlasovanie. Kartu, pán poslanec, máte?
Bublavý, Dušan, poslanec NR SR (2015-03-12):
(Zasmiatie sa rečníka.) Ďakujem pekne za slovo, pán predseda. (Prerušenie vystúpenia predsedajúcim.)
Šimečka, Michal, podpredseda NR SR (2024-01-19):
Ďakujem pekne. Pani poslankyňa Števulová.
B. Bugár, podpredseda NR SR: (2004-06-29):
(Hlasovanie.) Prítomných 130 poslancov, za návrh 75, proti 17, zdržalo sa 37 poslancov, nehlasoval 1. Konštatujem, že bod 7 sme schválili. Nech sa páči. Ľ. Navrátilová, poslankyňa: Pristúpime teraz k hlasovaniu o návrhoch poslancov podaných v rozprave. Navrhovateľ nesúhlasí s návrhom poslancov pána Brocku, Černej, Blajska a Opaterného z dôvodu, že sú nad rámec zákona. Prosím ako o prvom dajte hlasovať o mojom návrhu.
Hrnčiar, Andrej, podpredseda NR SR (2016-07-07):
Vážené panie poslankyne, vážení páni poslanci, zistíme počet prítomných poslancov, aby sme zistili, či môžem otvoriť 8. schôdzu Národnej rady. Prosím, prezentujte sa. (Krátka pauza.) Prosím vás, spustite hlasovacie zariadenie. (Krátka pauza.) Prosím vás, viete mi zapnúť hlasovacie zariadenie? Hlasujeme. Prosím, prezentujte sa. (Ruch v sále.) Vzhľadom na to, že mám ja jediný poverenie viesť 8. schôdzu Národnej rady, prosím, prezentujte sa. (Ruch v sále.) (Prezentácia: Prezentoval sa 1 poslanec.) Konštatujem, že Národná rada nie je uznášaniaschopná. Ďakujem pekne za účasť. (Rokovanie 8. schôdze NR SR sa skončilo o 10.25 hodine.) (Vzhľadom na to, že ani na ďalší deň rokovania 
8. schôdze Národnej rady Slovenskej republiky, t. j. 7. 7. 2016, nebola do jednej hodiny po určenom začiatku schôdze prítomná nadpolovičná väčšina všetkých poslancov, ďalší postup rokovania o tomto bode určuje ustanovenie § 23 ods. 5 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov.)
Blanár, Juraj, podpredseda NR SR (2022-09-30):
Lebo rokujeme teraz o návrhu zákona 1148. (Povedané súbežne s rečníkom.)
Sulík, Richard, predseda NR SR (2011-06-28):
Tak. Pani ministerka, takže poprosím dve minúty pre pani ministerku ako reakciu na faktické poznámky.
Jurík, Beáta, poslankyňa NR SR (2024-06-19):
Ďakujem za slovo, pán predsedajúci, a ďakujem aj vám, pán kolega, za váš príspevok. Ja teda nadviažem na to, čo ste hovorili v tejto druhej časti dnešnej, a síce, že ako bývalý policajný prezident ste si po prečítaní tohto zákona, teda že ste videli, že by ste na základe takto sformulovanej úpravy mohli, alebo teda dokázali takmer bez problémov zakázať akékoľvek zhromaždenie alebo podujatie a toto je jeden z, alebo teda ten hlavný problém tohto zákona, a včera sme sa o tom bavili aj s kolegami z koalície a ja sa teda ospravedlňujem za ten poučný tón, ktorý som pri tom mala, ale to je ešte taká profesionálna deformácia z akademickej pôdy, ale skúsim to teda veľmi tak jednoducho a bez toho poučného tónu a obraciam sa na vás teda, kolegov z koalície, pri tom. Tá formulácia dôvodov, pre ktoré musí alebo môže obec zakázať zhromaždenie, je veľmi všeobecná, priam vágna. A keď k tomu pridáte aj tie možné pokuty pre obce, tak sa môže stať, že vlastne tieto obce budú využívať toto právo častejšie ako by mali, resp. niekedy aj zo strachu z tej pokuty jednoducho radšej zhromaždenie zakážu, pretože sa skutočne budú báť, že sa tam niečo stane a radšej teda preventívne zhromaždenie zrušia alebo teda nepovolia jeho, jeho výkon. To znamená, že táto právna úprava bude aplikovaná reštriktívnejšie ako je nevyhnutné. A práve nevyhnutnosť alebo teda podmienka nevyhnutnej miery je jednou zo základných podmienok toho, v akých prípadoch môžme obmedziť nejaké právo, ktoré je garantované v ústave. Čiže toto je jeden z tých hlavných bodov, ja si myslím, že pani bývalá ministerka Kolíková ešte viacej rozvedie určite tieto právne dô... (Prerušenie vystúpenia časomerom.)
Laššáková, Jana, podpredsedníčka NR SR (2015-05-29):
Ďakujem pekne. Zaujmite miesto určené pre navrhovateľov. Dávam slovo spravodajcovi, ktorého určil navrhnutý gestorský výbor pre vzdelávanie, vedu, mládež a šport, poslancovi Martinovi Froncovi. Nech sa páči, pán poslanec.
Krnáč, Kamil, poslanec NR SR (2011-05-19):
Ďakujem. Pán poslanec, ako ste na začiatku naznačili, opäť ste to zopakovali po svojich predrečníkoch, táto novela je rasistická alebo má teda také náznaky. Je veľmi zaujímavé, že hneď vzápätí za tým ste polovicu vášho prejavu rozprávali iba o rómskej menšine sám. A dokonca ste túto rómsku menšinu nepriamo obvinili z toho, že ak sa jej siahne na peniaze, tak automaticky to zvyšuje kriminalitu. Tak je otázka, kto je tu naozaj rasista? Čo sa týka trestania, tak táto novela nemá za účel trestať za nezamestnanosť. To vôbec nie je tá téma. To je téma výchovy, výchovy k zodpovednosti, aby jednoducho slabé rodiny, aby sociálne odkázané rodiny neriešili svoju sociálnu situáciu tým, že budú zväčšovať svoju rodinu, lebo to je absolútne scestný krok. Ďakujem.
Vážny, Ľubomír, poslanec NR SR (2011-04-05):
Ja len stručne, že pozmeňujúci návrh bol rozdaný v piatok minulý týždeň a je predložený v identickej podobe. Čiže myslím, že nechceme míňať lesy, aby sme tlačili tú istú vec znovu. A takisto bol oficiálne odovzdaný na organizačnom odbore Národnej rady. Čiže všetci ho máte v laviciach a, pán spravodajca, takisto ste ho obdržali. Ak máte pocit, že ho treba znovu rozmnožiť, stopäťdesiatkrát, ja s tým absolútne nemám problém. Takže vy si povedzte, že či to má byť tak alebo tak. A určite, verte mi, že som presvedčený, že ten pozmeňujúci návrh, že nemám o ňom pochybnosti a takto by mal byť aj schválený v Národnej rade. A určite mi verte, že ak nebude, tak spôsobí to tie problémy a takisto aj možnú korupciu, ktorá môže z toho vzniknúť, a dehonestáciu trhu, pretože v tom trhovom prostredí ten malý operátor môže byť znevýhodnený veľmi oproti veľkým pri cene licencie. Ďakujem.
Bugár, Béla, podpredseda NR SR (2019-09-25):
Prezentujme sa a hlasujme. (Hlasovanie.) Prítomných 140, za 69, proti 6, zdržalo sa 65 poslancov. Návrh nebol schválený. Prosím teraz pána poslanca Hegera, aby uviedol hlasovanie v prvom čítaní o návrhu skupiny poslancov Pčolinskej, Kollára, Krajniaka, Pčolinského a Štarchoňa na vydanie zákona, ktorým sa mení zákon a dopĺňa zákon č. 260/2011 Z. z. o ukončení a spôsobe usporiadania niektorých nájomných vzťahov k bytom (tlač 1632). (Hlasovanie o návrhu poslancov Národnej rady Slovenskej republiky Adriany Pčolinskej, Borisa Kollára, Milana Krajniaka, Petra Pčolinského a Petra Štarchoňa na vydanie zákona, ktorým sa mení a dopĺňa zákon č. 260/2011 Z. z. o ukončení a spôsobe usporiadania niektorých nájomných vzťahov k bytom a o doplnení zákona Národnej rady Slovenskej republiky č. 18/1996 Z. z. o cenách v znení neskorších predpisov a ktorým sa mení a dopĺňa zákon č. 261/2011 Z. z. o poskytovaní dotácií na obstaranie náhradných nájomných bytov v znení neskorších predpisov , tlač 1632.)
Lengvarský, Vladimír, dočasne poverený minister zdravotníctva SR (2023-02-09):
Dobrý deň. Vážený pán predsedajúci, vážený pán poslanec, ďakujem za otázku. Dovoľujem si odpovedať v krátkosti, potom, samozrejme, môžem odpovedať na otázky. Projekt novej univerzitnej nemocnice v lokalite Rázsochy je v súčasnosti najvyššou prioritou ministerstva zdravotníctva a rezort vynakladá maximálne úsilie na to, aby boli dodržané všetky stanovené termíny. Komplexný časový harmonogram realizácie projektu bol vypracovaný zhotoviteľom, ako aj objednávateľom, ktorý sa v čase aktualizuje z dôvodu zapracovania prijatých rozhodnutí, ktoré môžu mať za následok aj úpravu jednotlivých časových harmonogramov v projekte. Ministerstvo zdravotníctva eviduje mediálne prezentované informácie spochybňujúce reálnosť naplnenia stanovených míľnikov v rámci plánu obnovy a odolnosti. Z uvedeného dôvodu ministerstvo zdravotníctva neustále monitoruje všetky teoretické komplikácie, ktoré by mohli viesť k omeškaniu investície pri projekte novej univerzitnej nemocnice Bratislava v lokalite Rázsochy. V súčasnosti je stav taký: Ministerstvo očakáva odovzdanie štúdie uskutočniteľnosti, do ktorej budú zapracované, ktoré budú zapracované do kompletno urbanisticko-architektonickej štúdie. Tam je termín 17. februára, ten bude splnený. Následne bude táto urbanisticko-architektonická štúdia protokolárne odovzdaná Ministerstvu zdravotníctva Slovenskej republiky a bude podkladom pre konzorcium, ktoré vyhralo súťaž na projekt, na prípravu projektu. Táto projektová príprava má byť odovzdaná podľa zmluvy do konca augusta, tak aby sa mohlo začať verejné obstarávanie o zhotoviteľa, ktoré má byť podľa míľniku v pláne obnovy a odolnosti ukončené v prvom kvartáli budúceho roka, keď má byť podpísaná zmluva so zhotoviteľom. Takže v tejto chvíli termíny, ktoré sú v časovom harmonograme dané, plníme a, samozrejme, tie komplikácie, ktoré môžu pri tom celom procese byť, monitorujeme a snažíme sa im aktívne predchádzať. Ďakujem.
Viskupič, Jozef, poslanec NR SR (2015-04-17):
Taký tiež výrok, hovorí sa, že oči majú a nevidia, uši majú a nepočujú. Existuje ešte taký projekt, volá sa, že Demagog.SK. Ja by som možno odporúčal chalanom, ktorí to robia, že pozrieť si fakticitu nielen mediálnych vystúpení, ale aj fakticitu toho, čo si tu predviedol, pretože to bola buď polopravda, alebo jedna lož za druhou. Ale asi tri skúsim povedať. Toto je bezprecedentná kauza, ako si povedal, preto vy robíte bezprecedentné kroky. No, nie je. TSS Grade, 18 mil. za vašej vlády, 3 milióny vyplatené. Mali ste možnosť kedykoľvek za tieto tri roky posunúť, predložiť. Koľko si predložil, pán poslanec Blaha, návrhov, ktoré môžeš riešiť jednoduchým zákonom? To nejde do nemoty robiť politický obal na brutálne vládnutie, ktoré nemá s obyčajnými ľuďmi a s malými živnostníkmi nič spoločné. Nič. Deväťdesiatdeväť percent ľudí ako podľa tvojho výroku nezamestnáva; 300-tisíc živnostníkov, sú kto? To je čo za výrok? Ako toto môžeš vôbec vypustiť z úst? A teraz, že arogantný poslanec parlamentu, keď ťa niekto upozorní na to, že keď sa vyjadruješ k zamestnávaniu veci, mohol by si mať nejakú skúsenosť, v dobrom, tak ty budeš rozprávať, že tu niekto ručí, bučí a je orangutan?! Toto, to ja neroz... A na to povieš asi tri minúty, že ty sa vyjadruješ slušne. Kedy som ja na tvoju adresu hovoril, že si slizký chameleón, ktorý sa mení na červenú farbu, kedy sa mu to oplatí, a potom držíš ako hluchý dvere? Rozumieš? To je... (Prerušenie vystúpenia časomerom.)
S. Janiš, poslanec: (2010-03-02):
O čom bol nástenkový tender? Sedem mesiacov ÚVO kontrolovalo a protokol neobsahuje žiadne porušenie zákona. Toto je naše ÚVO. O čom sú PPP projekty, keď ÚVO ani po mojom upozornení nezasiahne a vybratému uchádzačovi sa menia zmluvné podmienky, ktoré sú odlišné od vyhlásenia súťažných podmienok. Ako to bolo pri R-ke dole na juhu, keď ste vyhlásili tender a potom ste dodatočne dávali garanciu štátu zhotoviteľovi tohto projektu za to, že si berie úver? Ak by toto bolo v súťažných podmienkach, tak by určite viac firiem sa prihlásilo. Flagrantné porušenie zákona o verejnom obstarávaní, ÚVO mlčí, mlčí. Prečo mlčí? Preto mlčí, lebo vyhovuje vládnej koalícii. Jednoducho ÚVO sa podieľa na tendroch, veľmi aktívne kryje tendre vládnej koalície, ja som vymenoval iba dva, tých tendrov je na mraky. A preto predseda vlády zubami-nechtami bráni toto vedenie Úradu pre verejné obstarávanie. Dokonca kvôli predsedovi je schopný vstúpiť do zákona. Úrad pre verejné obstarávanie je jediný nezávislý úrad, ktorý ste nechali v pôvodnom zložení, ako ste ho zobrali. Úrad na dohľad nad zdravotnou starostlivosťou, ste zmenili zákon, aby ste mohli odvolať vedenie. Úrad pre reguláciu sieťových odvetví, ste zmenili zákon, aby ste mohli odrovnať regulačnú radu a predsedu úradu. Telekomunikačný úrad, je momentálne odvolávanie predsedu v Bruseli.
Kuffa, Štefan, poslanec NR SR (2023-10-25):
Sľubujem. (Potlesk.)
Blanár, Juraj, podpredseda NR SR (2023-02-01):
Ďakujem. Otváram rozpravu v druhom čítaní. Písomne sa prihlásila iba jedna pani poslankyňa Anna Zemanová. Udeľujem jej slovo a potom dám možnosť prihlásiť sa ústne. Nech sa páči.
Hrnčiar, Andrej, podpredseda NR SR (2017-02-07):
Končím možnosť nahlásiť sa s faktickými poznámkami. Tri faktické poznámky na vystúpenie pána poslanca. Nech sa páči, pán poslanec Pčolinský.
Hudacký, Ján, poslanec NR SR (2014-12-03):
Dobre, tak ďakujem pekne zatiaľ.
Laššáková, Jana, podpredsedníčka NR SR (2013-09-03):
S reakciou pán poslanec Matovič, nech sa páči.
Hlina, Alojz, poslanec NR SR (2013-06-27):
Pán minister, to nie sú povinnosti, to je ignorácia! To je presne... (Prerušenie vystúpenia predsedajúcim.)
Grendel, Gábor, podpredseda NR SR (2022-10-25):
Dve faktické poznámky na vystúpenie pána poslanca. Ako prvý pán poslanec Ján Oravec.
Hrnčiar, Andrej, podpredseda NR SR (2017-12-05):
Pán poslanec Šuca.
Jurinová, Erika, podpredsedníčka NR SR (2014-11-09):
Dávam slovo ďalšiemu prihlásenému rečníkovi do rozpravy pánovi poslancovi Martinovi Chrenovi.
Paška, Pavol, predseda NR SR (2013-02-07):
Pán poslanec, skutočne vás poprosím, veď zdržiavate. Ja som sa spýtal a všetci, ktorí reagovali, povedali, že áno, dokončime tento bod. Požiadal som o to. Takže ja vás poprosím, nechajte napriek tomu, že vy máte iný názor, ostatných, aby kľudne si vypočuli, čo chcú. (Výkrik v sále.) Pán predseda Huba.
Blanár, Juraj, podpredseda NR SR (2021-10-20):
Ďakujem, pán spravodajca. Otváram rozpravu. Vážené pani poslankyne, páni poslanci, písomne som prihlášku neobdržal pred otvorením tohto bodu, a teda dávam možnosť prihlásiť sa ústne do rozpravy. Konštatujem, že nikto sa nehlási do rozpravy, vyhlasujem teda rozpravu za uzavretú. Chcem sa spýtať pána navrhovateľa, či má záujem niečo ešte dodať k tomuto návrhu zákona. Zdá sa, že nie. Chcem poprosiť pána spravodajcu, aby sa ujal slova a minimálne ohlásil termín hlasovania.
Kollár, Boris, predseda NR SR (2022-03-16):
Ďakujem pekne. Dávam o tomto návrhu teraz hlasovať. Prosím, prezentujme sa a hlasujeme. (Hlasovanie.) Prítomných 127 poslancov, za 107, proti 8, zdržalo sa 9 a nehlasovali 3. Uvedený návrh pána poslanca Karahutu sme schválili. Vážené pani poslankyne, vážení páni poslanci, pokračujeme teda ďalej hlasovaním v druhom čítaní o vládnom návrhu zákona, ktorým sa mení a dopĺňa zákon č. 82/2005 Z. z. o nelegálnej práci a nelegálnom zamestnávaní, tlač 833, bod 4 schváleného programu. Dávam slovo spoločnej spravodajkyni z výboru pre sociálne veci, pani poslankyni Kataríne Hatrákovej, aby hlasovanie uvádzala. Nech sa páči, pani poslankyňa, máte slovo. (Rokovanie o vládnom návrhu zákona, ktorým sa mení a dopĺňa zákon č. 82/2005 Z. z. o nelegálnej práci a nelegálnom zamestnávaní a o zmene a doplnení niektorých zákonov v znení neskorších predpisov a ktorým sa mení a dopĺňa zákon č. 5/2004 Z. z. o službách zamestnanosti a o zmene a doplnení niektorých zákonov v znení neskorších predpisov , tlač 833.)
Laurenčík, Milan, podpredseda NR SR (2020-07-23):
Ďakujem. O možnosť vystúpiť v rozprave požiadal pán minister práce, sociálnych vecí a rodiny, pán Milan Krajniak. Nech sa páči, máte slovo.
Žiga, Peter, podpredseda NR SR (2023-11-21):
Vážené panie poslankyne, vážení páni poslanci, prajem vám dobré ráno. Otváram štvrtý rokovací deň 3. schôdze Národnej rady Slovenskej republiky. Na dnešnom rokovacom dni o ospravedlnenie neúčasti požiadali poslanci Tina Gažovičová, Martin Pekár a pani poslankyňa Anna Záborská. V rokovaní budeme pokračovať v prerušenej rozprave o Programovom vyhlásení vlády Slovenskej republiky a žiadosti vlády o vyslovenie dôvery, tlač 27. Konštatujem, že máme prítomného člena vlády za navrhovateľa, a požiadam určeného člena gestorského výboru pre financie a rozpočet, ktorý už zaujal svoje miesto pre spravodajcov. Budeme pokračovať vystúpeniami ďalších rečníkov, ktorí sa do rozpravy prihlásili ústne. Dávam slovo pánovi poslancovi Grendelovi, pripraví sa po ňom pán poslanec Ľubomír Galko. Nech sa páči, pán poslanec, dobré ráno. (Pokračovanie rokovania o Programovom vyhlásení vlády Slovenskej republiky , tlač 27.)
K. Tóthová, poslankyňa: (2009-02-18):
Inak ďakujem za pochvalu, ktorú ste mi dali, ale ja som nikdy politicky nebola orientovaná. Vstúpila som len do HZDS a som hlboko presvedčená, že som v tom najsprávnejšom politickom zoskupení. Ďakujem za pozornosť. (Potlesk.)
Glváč, Martin, podpredseda NR SR (2019-02-01):
Pani poslankyňa Zimenová.
Grendel, Gábor, poslanec NR SR (2018-05-16):
Ďakujem, pán predsedajúci. Chcel by som pripomenúť členom Osobitného kontrolného výboru pre kontrolu činnosti SIS, že o 12.15 máme rokovanie na obvyklom mieste s tým, že prerokujeme návrh, teda správu o činnosti za minulý rok a záverečný účet a tieto materiály budú s časovým predstihom rozdané v miestnosti, takže môžu si ich prísť pozrieť už pred rokovaním výboru.
Paška, Pavol, predseda NR SR (2014-02-13):
Páni poslanci, poprosím vás, nechajte pána poslanca, nech prednesie návrh.
Blaha, Ľuboš, podpredseda NR SR (2024-02-08):
Ďakujem pekne, pán minister. Nech sa páči, pani poslankyňa Tina Gažovičová, máte možnosť položiť doplňujúcu otázku.
Laššáková, Jana, podpredsedníčka NR SR (2013-04-16):
Na vystúpenie pána poslanca s faktickými poznámkami páni poslanci Petrák, Číž, Jarjabek, Tomanová, Blaha, Hraško. Končím možnosť prihlásiť sa s faktickými poznámkami. Nech sa páči, pán poslanec Petrák.
Vons, Peter, poslanec NR SR (2020-07-08):
Pán predsedajúci, dajte, prosím, hlasovať o tom, že Národná rada v súlade s rozhodnutím predsedu Národnej rady prideľuje predložený návrh zákona na prerokovanie výborom: Ústavnoprávnemu výboru Národnej rady Slovenskej republiky a Výboru Národnej rady Slovenskej republiky pre hospodárske záležitosti. Ďalej aby za gestorský výbor určila hlasovaním Výbor Národnej rady Slovenskej republiky pre hospodárske záležitosti a aby určené výbory návrh zákona prerokovali do 11. septembra 2020 a v gestorskom výbore do 14. septembra 2020.
P. Paška, predseda NR SR: (2007-02-06):
(Hlasovanie.) 136 prítomných, 127 za, 2 proti, 7 sa zdržalo. Konštatujem, že Národná rada sa uzniesla, že tento návrh zákona prerokuje v druhom čítaní. Pristúpime teraz k hlasovaniu o pridelení výborom, určení gestorského výboru a lehôt na prerokovanie návrhu.
Galko, Ľubomír, poslanec NR SR (2015-12-04):
Ďakujem pekne. Ďakujem pekne kolegom za obidve faktické poznámky. K pani Vaľovej by som povedal len veľmi krátko, že ak je pravda, že vás za tie podvody s dotáciami a s tou neziskovkou „Cesta životom“ vyšetrovala prokuratúra a vás nezatvorili, to znamená, že tá prokuratúra má ešte dosť vážne rezervy a budeme musieť na nich popracovať. To je jediný záver, ktorý mi z toho vyplýva. A čo sa týka pani Vášáryovej, súhlasím s tým, čo ste povedali, neviem, či ste adresovali svoju poznámku pánovi Bublavému, ktorý na vás kričal, ale pokiaľ jemu a pokiaľ je naozaj pravda, že nevie po anglicky, tak ja by som mu odporúčal kurz na Malte, lebo celkom dobre ho tam naučia po anglicky a je tam aj celkom príjemne. Ďakujem pekne.
Bugár, Béla, podpredseda NR SR (2017-10-18):
Prezentujme sa a hlasujeme o návrhu zákona ako o celku. (Hlasovanie.) Prítomných 139 poslancov, za 88, proti 51. Konštatujem, že vládny návrh zákona bol schválený. Zároveň prerušujem naše rokovanie. O štrnástej budeme pokračovať, viem, o štrnástej budeme pokračovať mimoriadnou schôdzou, ktorú zvolali poslanci podľa zákona. Hlasovať by sme mali, uvidíme teda, akým spôsobom prebehne tá schôdza, ale hlasovať by sme potom mali zajtra o jedenástej, aj tak máme ešte nedokončený jeden bod a ďalší ani nezačatý. Predtým ešte procedurálny návrh, pán poslanec Poliačik.
M. Číž, podpredseda NR SR: (2006-12-13):
(Hlasovanie.) Prítomných 141 poslancov, za 80 poslancov, proti 0 poslancov, zdržalo sa 61 poslancov. Konštatujem, že sme prijali uznesenie Národnej rady Slovenskej republiky, ktorým sme schválili rozpočet nákladov na činnosť Fondu národného majetku na rok 2007 . Poprosím pána spravodajcu, keby zostal, pretože nasleduje hlasovanie k návrhu na použitie majetku Fondu národného majetku Slovenskej republiky v roku 2007 podľa § 28 ods. 3 písm. b) zákona č. 92/1991 Zb. o podmienkach prevodu majetku štátu na iné osoby v znení neskorších predpisov. Máme to ako tlač 121. Nech sa páči, pán poslanec, uveďte hlasovania.
Pellegrini, Peter, predseda NR SR (2015-06-30):
Pán poslanec Hlina.
R. Fico, predseda vlády SR: (2007-05-10):
Na dnešnom rokovaní nebude prítomný pán podpredseda vlády Slovenskej republiky a minister vnútra pán Kaliňák, ktorý je na pracovnej ceste v Košickom kraji v súvislosti so vstupom Slovenska do Schengenu a bude ho zastupovať minister obrany Slovenskej republiky pán Kašický. Na zahraničnej pracovnej ceste v Nemecku je  ministerka práce, sociálnych vecí a rodiny pani Tomanová a zastupovať ju bude minister zdravotníctva Slovenskej republiky pán Valentovič. Neprítomný bude ešte minister životného prostredia pán Izák, ktorý je na zahraničnej pracovnej ceste v Spojených štátoch, ale neboli mu položené žiadne otázky, nie je teda potrebné stanovovať zastupujúceho člena vlády. To isté sa týka aj ministra pôdohospodárstva Slovenskej republiky pána Jureňu. Ostatní členovia vlády, ktorým boli otázky položené, by mali byť prítomní a mali by odpovedať priamo na položené otázky. Ďakujem pekne.
Bugár, Béla, doterajší podpredseda NR SR (2012-04-04):
Lea Grečková.
Sopko, Miroslav, poslanec NR SR (2019-05-10):
Dobre, ďakujem. Takže vážený pán predseda, ctená pani poslankyňa, vážení páni poslanci, dovoľte mi prečítať zápisnicu o výsledku tajného hlasovania o návrhu na voľbu predsedu Výboru Národnej rady Slovenskej republiky pre financie a rozpočet, ktorá sa konala 10. mája 2019. Na tajné hlasovanie o návrhu na voľbu predsedu Výboru Národnej rady Slovenskej republiky pre financie a rozpočet bolo vydaných a poslanci si osobne prevzali 98 hlasovacích lístkov, teda na voľbe bolo prítomných 98 poslancov. Po vykonaní tajného hlasovania overovatelia Národnej rady Slovenskej republiky spočítali hlasy a zistili, že v tajnom hlasovaní o návrhu na voľbu predsedu Výboru Národnej rady Slovenskej republiky pre financie a rozpočet všetci poslanci odovzdali hlasovacie lístky. Z 98 odovzdaných hlasovacích lístkov boli všetky platné. Z 98 platných hlasovacích lístkov overovatelia zistili, že o návrhu na voľbu Róberta Puciho za predsedu Výboru Národnej rady Slovenskej republiky pre financie a rozpočet hlasovalo za 86 poslancov, proti 8 poslancov, zdržali sa 4 poslanci. Na zvolenie predsedu Výboru Národnej rady Slovenskej republiky je potrebný súhlas nadpolovičnej väčšiny prítomných poslancov. Overovatelia konštatujú, že v tajnom hlasovaní bol za predsedu Výboru Národnej rady Slovenskej republiky pre financie a rozpočet zvolený Róbert Puci. Overovatelia poverujú svojho člena Miroslava Sopka oboznámiť výsledok hlasovania Národnej rade Slovenskej republiky.
Danko, Andrej, predseda NR SR (2018-03-14):
Na vystúpenia pána poslanca žiadna faktická. Pán poslanec Kotleba.
B. Bugár, podpredseda NR SR: (2004-11-02):
(Hlasovanie.) Prítomných 79 poslancov, za 76, zdržal sa 1, nehlasovali 2. Konštatujem, že návrh tohto uznesenia sme schválili. Nech sa páči druhé hlasovanie.
Sulík, Richard, predseda NR SR (2011-04-05):
Ďakujem. Dávam slovo spoločnému spravodajcovi z výboru pre hospodárstvo, výstavbu a dopravu Alojzovi Přidalovi, aby informoval Národnú radu o výsledku rokovania výborov. Nech sa páči.
Krajčí, Marek, poslanec NR SR (2019-02-05):
Vážené pani poslankyne, vážení páni poslanci, vážení prítomní, v súlade s § 80 ods. 1 zákona o rokovacom poriadku som bol určený predsedom výboru Národnej rady pre zdravotníctvo za spravodajcu k návrhu uvedeného zákona, tlač 1258. Predkladám informáciu k predloženému návrhu zákona. Návrh zákona spĺňa z formálnoprávnej stránky náležitosti uvedené v rokovacom poriadku a v legislatívnych pravidlách tvorby zákonov. Zo znenia uvedeného návrhu zákona je zrejmý účel navrhovanej úpravy, a to chrániť nenarodené deti a ich matky pred takými umelými potratmi, ktoré nie sú motivované závažnými dôvodmi uznanými zákonom, a tak uviesť do života princíp rovnosti všetkých ľudí bez akejkoľvek diskriminácie. Vychádzajúc z oprávnení, ktoré pre mňa ako spravodajcu vyplývajú z § 73 zákona o rokovacom poriadku, odporúčam, aby sa Národná rada po všeobecnej rozprave uzniesla na tom, že návrh zákona prerokuje v druhom čítaní. V súlade s rozhodnutím predsedu Národnej rady navrhujem, aby návrh zákona prerokovali Ústavnoprávny výbor Národnej rady Slovenskej republiky, Výbor Národnej rady Slovenskej republiky pre zdravotníctvo a Výbor Národnej rady Slovenskej republiky pre ľudské práva a národnostné menšiny. Za gestorský výbor navrhujem výbor Národnej rady pre zdravotníctvo. Odporúčam, aby predmetný návrh zákona výbory prerokovali do 22. marca 2019 a v gestorskom výbore do 25. marca 2019. Prosím, pán predseda, otvorte všeobecnú rozpravu.
M. Dzurinda, predseda vlády SR: (2003-06-26):
Z. Martináková, podpredsedníčka NR SR: Pán premiér, prepáčte, vidím, že pán poslanec Pataky nie je prítomný. Ja som si to nevšimla, prepáčte.
Paška, Pavol, predseda NR SR (2012-10-25):
Pán poslanec Jánoš.
Číž, Miroslav, poslanec NR SR (2014-11-10):
Ďakujem za slovo. Vážený pán minister, chcem vám poďakovať, že ste vystúpili a že ste ešte doplnili to vystúpenie k okolnostiam, ktoré sú úzko späté s osobou pána Mihála ako bývalého, bývalého ministra. Pán minister, sme v situácii, že v tomto parlamente možno vysloviť akúkoľvek lož. Ak ich vyslovíte dvadsať naraz vo veľkom vystúpení, nemáte šancu reagovať. Čiže ten politický zápas má takú logiku, že sa musíte potom pozrieť, kto vám to hovorí. Ako pôsobil ten človek, aké má právo vyslovovať morálne súdy a aký je dôveryhodný. Ako sa správal vtedy, keď mal dokumentovať svoj vlastný etický základ, étos, ktorým sa spravuje. A som vám veľmi vďačný, že ste ukázali na pánovi kolegovi Mihálovi, aj váženej kolegyni vedľa, ktorá tam je, ktorá okrem demonštrovaného hrania, ktoré už zvláda, rozhorčenie a podobne, zabudla na to, že v danom prípade registrovať zmluvu v registri a zoznámiť s ňou verejnosťou a nepodpisovať zmluvy deň po páde vlády, je nekorektné. Čo chcete obhajovať, pani kolegyňa, v konečnom dôsledku?! Vážené kolegyne, kolegovia, je veľkou tragédiou, ak politický zápas sprevádzajú slová ako bezcharakterná čvarga na označovanie svojich susedov, ako svine, na ktoré, pre ktorých sa varí voda, a podobné veci. Pre Kristove rany! Ani, ani elementárnu nemáte sebareflexiu. Však vám vystavili za vaše konanie k 90 percentám voliči svoj, svoj účet. Na základe čoho týmto spôsobom chcete destabilizovať krajinu a vytvárať atmosféru, kde voláte ľudí do ulíc?! Kvôli nakoniec cétečku, ktoré bolo „miliónový vývar“ a neviem čo všetko, keď sa ukázalo, že nebola vyplatená ani koruna?! Už je zrazu problém, že nie je cétečko! Nepochybne je to problém a kajáme sa za to a u nás, naši ľudia za to zaplatili, že ten stav vznikol. Urobíme všetko pre to, aby sa to napravilo čo možno najskôr. Načo je tento obrovský cirkus?! Mihál rozprával tu o tom, že, že už on robí obštrukciu, Obštrukciu načo a prečo? Čo chce dokázať tou obštrukciou? Že nám znemožníte účasť na voľbách?!
R. Kaliňák, podpredseda vlády a minister vnútra SR: (2007-12-05):
Pre mňa je neprípustné, pre mňa je neprípustné, aby sme nakladali s políciou len preto, lebo chceme zachrániť niekoľko pracovných miest. Treba si uvedomiť, keď sa chceme baviť o vojenských súdoch, veľmi si vážim prácu vojenských sudcov a veľmi si vážim prácu vojenských prokurátorov. Ale jednoducho nemôžeme napĺňať ich prácu len tým, aby sme ich zachránili. Nájdime iný spôsob. Nájdime spôsob, pre ktorý to bude fungovať. Z môjho pohľadu hovorme o policajtoch, lebo tých sa to týka. Hovorme o ostatných príslušníkoch ozbrojených zložiek. O tých totižto ide v tomto prípade. A preto si nemyslím, že je vhodné obviňovať jednotlivých poslancov, ktorí dajú návrh do zákona, do otvorenej časti trestného kódexu, návrh, ktorým ho menia. Môj názor je, že ja s tým súhlasím. Môžete o ňom hlasovať, môžete to urobiť spôsobom, pre ktorý sa rozhodnete, že budete osobitne hlasovať a nesúhlasíte s ním. Ja len hovorím, s obsahom principiálne súhlasím. Myslím, že polícia a ostatné nemajú čo byť pod vojenskými súdmi. Je to civilný zbor, ktorý má civilnú kontrolu a má byť pod civilnými súdmi. Čisto z tohto praktického hľadiska. A keď sa bavíte o prísnejších a neprísnejších trestoch, pán poslanec Miššík, so všetkým s vami súhlasím v mnohých prípadoch právne. Ústava nepozná prísnejší a menej prísnejší súd, ako nepozná horšie a lepšie porušenie jedného a toho istého zákona. Povedali ste, že chcete prísnejšie tresty pre policajtov. (Reakcia z pléna.) Prísnejšie. Pustime si záznam. Prísnejšie tresty pre policajtov. Čo najprísnejšie potrestanie. Znamená to, že civilné súdy netrestajú dostatočne prísne? Čiže obviňujeme civilné súdy, že civilné súdy nepoznajú Trestný zákon a že odpúšťajú niečo navyše? Chceme prerušiť väzby? O. K. Dajme principiálne vylúčenie súdu, v ktorom policajt pôsobí. Musí sa sudca vylúčiť, prípadne celý súd, v ktorom policajt v obvode pôsobí. Ja s tým problém nemám, ale pod civilnými súdmi. (Reakcie z pléna.) Pán poslanec.
Bugár, Béla, podpredseda NR SR (2018-09-11):
Ďakujem. Otváram všeobecnú rozpravu. Pýtam sa, či sa do nej hlási niekto z poslancov. Dvaja, traja. Končím možnosť sa prihlásiť do rozpravy. Pán poslanec Budaj ako prvý, nech sa páči.
Šimečka, Michal, podpredseda NR SR (2023-12-13):
No ďakujem veľmi pekne a s faktickou bude pokračovať pán poslanec Lackovič.
Jurzyca, Eugen, poslanec NR SR (2019-02-12):
Ďakujem pekne, pán predsedajúci, prosím, dajte hlasovať o tom, že Národná rada v súlade s rozhodnutím predsedu Národnej rady prideľuje predložený návrh zákona na prerokovanie; pardon. Prosím, pán predsedajúci, aby ste dali hlasovať o tom, že Národná rada sa uzniesla v súlade s § 73 ods. 3 písm. c) zákona o rokovacom poriadku prerokovať predložený návrh zákona v druhom čítaní.
Sulík, Richard, predseda NR SR (2011-07-12):
Spravodajkyňa chce zaujať stanovisko? Nech sa páči.
Jurinová, Erika, podpredsedníčka NR SR (2015-11-24):
Pán poslanec Viskupič.
P. Hrušovský, podpredseda NR SR: (2002-03-19):
M. Maxon, poslanec: Ďakujem pekne. Pán podpredseda, dovoľte mi skonštatovať, že kto náhodou mal záujem počúvať pána poslanca Tatára, mal malú šancu.
Glváč, Martin, podpredseda NR SR (2018-06-20):
Pán poslanec Sopko.
Zmajkovičová, Renáta, podpredsedníčka NR SR (2013-06-21):
S faktickými poznámkami jeden poslanec. Uzatváram možnosť prihlásiť sa s faktickou poznámkou. Pán poslanec Brocka.
Ďuriš Nicholsonová, Lucia, podpredsedníčka NR SR (2017-03-24):
Nech sa páči, pán poslanec Dostál ako spravodajca.
Šebej, František, poslanec NR SR (2014-07-02):
Ďakujem pekne. Počúvajúc kolegu Hlinu a ešte predtým Martina Chrena a Zsolta Simona, mi zišlo na um to, čím sa z pozície môjho človeka, ktorý sa venuje zahraničným témam, čo viem o vode na Blízkom východe. Tam je to taká vzácna komodita, že sa kvôli nej možno budú viesť vojny a možno sa budú ľudia masovo zabíjať, pretože tej vody je tam tak hrozne málo. Izrael to rieši desalynizačnými zariadeniami a robí pitnú vodu z morskej vody. Neviete si predstaviť tie obrovské investície. A počúvajúc kolegu Hlinu, o to absurdnejšia mi prišla predstava, že my s tým darom, ktorý sme dostali, chceme nebodaj obchodovať. To mi pripadá skutočne naozaj nemravné. A ešte jednu vec by som dodal, čo som postrehol počas týchto debát. To je ohlušujúce ticho, ktoré sa ozýva z poslaneckých lavíc strany SMER. Skutočne neviem, ako mám interpretovať to vaše mlčanie, ale je to buď mlčanie apatické, alebo mlčanie z nezáujmu, alebo mlčanie arogantné. Ja si myslím, že to posledné asi bude to správne. Ďakujem pekne.
Shahzad, Silvia, poslankyňa NR SR (2016-09-07):
Ďakujem. Ja by som ešte len k slovám pani poslankyne Jurinovej doplnila k invalidným dôchodkom a zvyšovaniu sa týchto invalidných dôchodkov, že je rozdiel, či ide o invalidné dôchodky do 70 % a nad 70 % zníženej schopnosti, pretože pri tej valorizácii je tam rozdiel možno o polovicu. A práve tá skupina, ktorá je do 70 %, je, má rovnako sťaženú možnosť zamestnať sa. Tí ľudia sú často nezamestnaní a žijú naozaj len z týchto nízkych dôchodkov, a preto si myslím, že je namieste, aby aj títo ľudia s týmito veľmi nízkymi dôchodkami, tá valorizácia práve k nim a k tým ich nízkym príjmom bola trošku zhovievavejšia. Ďakujem.
Glváč, Martin, podpredseda NR SR (2016-09-08):
Pán predseda vlády, uplynulo päť minút na prvú otázku. Pán poslanec, chcete položiť doplňujúcu otázku?
Žitňanská, Lucia, poslankyňa NR SR (2014-02-05):
Ďakujem pekne za slovo, pani predsedajúca. Vážené kolegyne, vážení kolegovia, vážená kolegyňa, ja som podpísala ten návrh, ktorý ste pripravili, podania na Ústavný súd, pretože tiež si myslím, že v niektorých častiach ten zákon v hmotnej núdzi je v rozpore s ústavou. Považujem ale za perverzné, prepáčte, že používam tento výraz, za perverzné prispôsobovať ústavu zákonu, a nie naopak. To je proste chorý princíp. Tak keď máme pocit, že ústava je zle nadstavená, tak si dajme diskusiu o ústave, a keď si dáme diskusiu o ústave a rozhodneme sa, že našu úroveň sociálneho štátu chceme dizajnovať inak, tak to dajme do ústavy a podľa toho píšme zákony, ale, ospravedlňujem sa, nie naopak. Považujem za perverzné meniť ústavu v situácii, keď som presvedčená, že princíp zásluhovosti sa dá zakomponovať do zákona o hmotnej núdzi aj bez toho, aby sme zmenili ústavu, len proste trošičku iným spôsobom. Je mi ľúto, ale vláda si túto robotu nedala. A dovolím si upozorniť na účelové novely ústavy a jeden exemplárny príklad účelovej novely ústavy sme tu už mali. Jednu účelovú novelu ústavy sme napríklad prijímali kvôli Ficovmu zákonu o preukazovaní pôvodu majetku. Menili sme jeden zo základných a nosných článkov ústavy, ktorý sa týka ochrany vlastníckeho práva, zákon o preukazovaní pôvodu majetku je vlastne dnes jedným zdrapom papiera, pretože nikto na základe neho nebol postihnutý. Veľmi pekne apelujem aj na kolegov z opozície, keď máme také výhrady voči tejto vláde a tejto vládnej väčšine, pokiaľ ide o dodržiavanie ústavnosti a nejakých základných princípov, na ktorých proste stojí tento štát, tak jedným zo základným princípov je podľa mojej mienky nedotknuteľnosť ústavy v tom zmysle, že nemôžeme si prispôsobovať ústavu zákonu, ale musí to platiť naopak. Ďakujem veľmi pekne. (Potlesk.)
Laššáková, Jana, podpredsedníčka NR SR (2012-07-25):
Pani spravodajkyňa, zaujmite miesto určené pre spravodajcov. Otváram rozpravu. Do rozpravy som nedostala žiadnu písomnú prihlášku. Pýtam sa, či sa chce niekto prihlásiť do rozpravy ústne. Nie je tomu tak, vyhlasujem rozpravu za skončenú. Chcete k rozprave? Takže pani poslankyňa Grečková, nech sa páči.
Gaborčáková, Soňa, poslankyňa NR SR (2016-04-21):
Ďakujem za slovo. Pán kolega, vy ste použili dnes takú vetu, že v predprimárnom vzdelávaní vidíte iba jeden problém, a to sú kapacity. Ja som zhodou okolností bola minulý týždeň na rade školy v jednej materskej škole teda v našom meste a pani učiteľky mi vraveli, že majú problém práve v nerovnomernom financovaní pani učiteliek, ktoré v minulosti boli kvalifikované, keď mali skončenú strednú školu, a v podstate prichádzajú panie učiteľky, ktoré sú vysokoškolsky vzdelané a v podstate nemajú žiadnu prax a majú rovnaký plat ako tie pani učiteľky, ktoré tam pracujú 30 rokov a majú naozaj vzácne skúsenosti. Čiže to len taký podnet, že myslím si, že aj veľa tých učiteliek v tom predprimárnom vzdelávaní sa cíti nedocenených, hlavne z tých starších, mnohokrát veľmi kvalitných učiteliek. A taktiež mi spomínala pani riaditeľka, že z fondu, na ktorý sa skladajú rodičia, platia v škôlke napríklad krúžok anglického jazyka, lebo v rámci tých peňazí, ktoré majú, tak si to nevedia uhradiť. Alebo napríklad koberce alebo žalúzie, to, čo im v tej škôlke chýba. Takže neviem, možno to je neobjektívne, ja to dávam do pozornosti, aby to zvážili ľudia, ktorých sa to týka a vedia to ovplyvňovať. No a myslím si, že môžem sa stotožniť s vaším názorom, že kreditový systém je úplne zle vnímaný, ak má byť viazaný len na to, že sa niekomu zvýši plat, predsa... (Prerušenie vystúpenia časomerom.)
M. Hort, podpredseda NR SR: (2009-02-04):
Otváram všeobecnú rozpravu. Ani k tomuto návrhu zákona sa do rozpravy nikto neprihlásil písomne, a preto sa pýtam teraz, kto sa hlási do rozpravy ústne. Konštatujem, že nikto. A preto vyhlasujem všeobecnú rozpravu aj v tomto prípade za skončenú. A prerušujem rokovanie aj o tomto bode programu do hlasovania o 11.00 hodine. Ďalšími šiestimi bodmi programu v súlade so schváleným programom tejto schôdze sú návrhy, ktorých predkladateľom je z poverenia vlády Slovenskej republiky minister pôdohospodárstva pán minister Stanislav Becík, ktorého srdečne vítam na rokovaní Národnej rady. Pristúpime k prerokovaniu prvého z týchto bodov programu, ktorým je prvé čítanie o vládnom návrhu zákona o poľovníctve a o zmene a doplnení niektorých zákonov . Tento vládny návrh zákona má tlač 826 a návrh na jeho pridelenie na prerokovanie výborom je v rozhodnutí č. 863. Pán minister, prosím, uveďte tento vládny návrh zákona. Nech sa páči.
I. Mikloš, podpredseda vlády a minister financií SR: (2005-01-19):
Ten problém je však podľa môjho názoru trochu zložitejší, resp. má aj druhú stránku. Problém je podľa mňa v tom, že sa nedá tento problém, ktorý je citlivý, gamblerstvo, tragédie v rodinách, nedá sa riešiť len reštriktívne a reštrikciami. To je podobný problém, ako ja neviem v súvislosti s automobilovou dopravou je obrovské množstvo úmrtí, zranení, napriek tomu automobilová doprava je nevyhnutná. Možno to nie je dobrý príklad, lebo tie hry nie sú nevyhnutné k životu, ale obávam sa, že sú. Obávam sa, že keby sme išli reštrikciou, tak by sme vytvorili len väčší priestor na čierny trh. A zároveň platí, že vývoj technológií, najmä internetu, mobilných operátorov, vedie k tomu, že my by sme niečo obmedzovali, ale iné možnosti na to, aby sa hralo, aby vznikala aj závislosť, aby vznikalo gamblerstvo, závislosť od hry, sa budú len rozširovať práve rozširovaním tých technologických možností. Čiže ten problém je zložitejší. To odvetvie je dnes významné aj z hľadiska zamestnanosti. Zamestnáva 19-tisíc ľudí. Obrat je 25 mld. korún na Slovensku, dnes. Je pravda, že medzi tými, ktorí hrajú, sú aj gambleri a závislí, ale je to určite promile, ja neviem, neviem koľko presne, ale určite sa to pohybuje v tisícinách percent. A kvôli tomu, že tento problém je, by nebolo podľa môjho názoru ani správne, ale ani efektívne a účinné odnímať alebo obmedzovať možnosť hrať pre tých, ktorí to majú ako súčasť relaxu, ktorí takto oddychujú, ktorí jednoducho sa takto zabávajú. Takže... Ale chápem, chápem, čo mala pani poslankyňa na mysli, a myslím si, že pri druhom čítaní, keď budeme diskutovať už o konkrétnom znení, to môžeme podrobnejšie rozdiskutovať. Ja by som vás chcel upozorniť na jednu vec, ktorá zrejme bude vyžadovať ešte istú modifikáciu. To s tým veľmi úzko súvisí, čo ste hovorili s výhernými automatmi. Dnes je to postavené tak, že keď sú splnené podmienky, ktoré zákon ukladá, tak vlastne musí dostať licenciu na ten automat. A zároveň je dohľad nad tým v kompetencii obcí, zároveň v konkrétnych obciach sú umiestnené tie automaty a ovplyvňujú možno aj proste tie životné podmienky v tých obciach a zatiaľ tam nie je v zákone, čo mi trochu chýba, preto otvorene hovorím, že tam zrejme vznikne diskusia, možnosť alebo kompetencia obce, teda zastupiteľstva, nejakým spôsobom regulovať alebo obmedziť množstvo týchto dajme tomu automatov. Čiže tam si myslím, že tam áno. Nešiel by som veľmi, a môžeme to potom podrobnejšie rozobrať, do zvyšovania tých odvodov, lebo to by malo práve iné nežiaduce dôsledky, ktoré by, myslím, boli väčšie, negatívne ako ten efekt, ktorý by z toho bol. Ale toto, si myslím, čo som teraz povedal, nejakým spôsobom dať kompetenciu miestnym a mestským zastupiteľstvám, aby to mohli nejakým spôsobom regulovať, to si myslím, že by možno bolo riešením, ktoré čiastočne by riešilo to, čo pani poslankyňa mala na mysli. Ďakujem pekne.
Pčolinský, Peter, podpredseda NR SR (2022-12-05):
Ďakujem pekne. Dám teraz slovo spravodajcovi, ktorého určil navrhnutý gestorský výbor pre vzdelávanie, vedu, mládež a šport, poslancovi Marekovi Šefčíkovi.
Jurinová, Erika, podpredsedníčka NR SR (2014-06-05):
Ďakujem, pán poslanec, veľmi pekne. Tým, že ste stiahli svoj zákon, už vlastne nemusíme ani spravodajskú správu prečítať a prerušujem rokovanie, alebo teda nemáme o čom rokovať. A budeme pokračovať nasledujúcim bodom programu, a to je prvé čítanie o návrhu skupiny poslancov Národnej rady Slovenskej republiky na vydanie zákona, ktorým sa mení a dopĺňa zákon č. 245/2008 Z. z. o výchove a vzdelávaní (školský zákon) a o zmene a doplnení niektorých zákonov v znení neskorších predpisov a ktorým sa mení a dopĺňa zákon č. 5/2004 Z. z. o službách zamestnanosti a o zmene a doplnení niektorých zákonov v znení neskorších predpisov . Návrh zákona má parlamentnú tlač 926, návrh na jeho pridelenie na prerokovanie výborom je v rozhodnutí č. 942. Opäť dávam slovo pánovi poslancovi Miroslavovi Beblavému, aby za skupinu poslancov návrh zákona uviedol. Nech sa páči.
J. Počiatek, minister financií SR: (2009-10-29):
a) transponuje smernica Európskeho parlamentu a Rady 2007/64/ES z 13. novembra 2007 o platobných službách na vnútornom trhu, ktorou sa menia a dopĺňajú smernice 97/7/ES, 2002/65/ES, 2005/60/ES a 2006/48/ES a ktorou sa zrušuje smernica 97/5/ES a b) zo zákona 510/2002 Z. z. o platobnom styku a o zmene a doplnení niektorých zákonov sú prevzaté niektoré ustanovenia a ustanovenia, ktorými boli transponované: 1. Smernica Európskeho parlamentu a Rady 98/26/ES z 19. mája 1998 o konečnom zúčtovaní v platobných systémoch a zúčtovacích systémoch cenných papierov. 2. Smernica 2000/46/ES Európskeho parlamentu a Rady z 18. septembra 2000 o začatí a vykonávaní činnosti a dohľade nad obozretným podnikaním inštitúcie elektronického peňažníctva. Ustanovenia návrhu zákona, ktorými bola transponovaná smernica o platobných službách a ktorými sa vymedzujú práva a povinnosti poskytovateľov platobných služieb a používateľov platobných služieb, sú postavené na princípe plnej harmonizácie. To znamená, v návrhu zákona nie je možné sa odchýliť od textu smernice, ak smernica v niektorých prípadoch neustanovuje inak, napríklad národné voľby. V praxi to znamená, že takéto ustanovenia návrhu zákona nie je možné vypustiť, zmeniť alebo doplniť o iné práva a povinnosti s výnimkou národných volieb, kde má členská krajina možnosť voľby pri úprave tých práv a povinností, ktoré sú vymedzené smernicou o platobných službách. Návrhom zákona sa zrušuje zákon č. 510/2002 Z. z. o platobnom styku a o zmene a doplnení niektorých zákonov. Cieľom návrhu zákona je upraviť: a) poskytovanie platobných služieb v rámci európskeho hospodárskeho priestoru v menách zmluvných štátov, a to v rozsahu smernice o platobných službách zohľadňujúc princíp plnej harmonizácie a poskytovania ostatných platobných služieb, a to v rozsahu minimálnych požiadaviek na poskytovanie týchto služieb, b) podmienky na vznik a prevádzkovanie platobných systémov, c) podmienky na vznik a podnikanie platobných inštitúcií, a to v rozsahu smernice o platobných službách zohľadňujúc princíp plnej harmonizácie, d) podmienky na vznik a podnikanie inštitúcie elektronických peňazí v rozsahu smernice o začatí a vykonávaní činnosti a dohľade nad obozretným podnikaním inštitúcie elektronického peňažníctva, e) sťažnosti, reklamácia a podmienky mimosúdneho riešenia sporov pri poskytovaní platobných služieb, f) dohľad nad prevádzkovateľmi platobných systémov, dohľad nad platobnými inštitúciami a dohľad nad inštitúciami elektronických peňazí. Predkladaný návrh zákona je v súlade s Ústavou Slovenskej republiky, zákonmi Slovenskej republiky, medzinárodnými zmluvami a inými medzinárodnými dokumentmi, ktorými je Slovenská republika viazaná. Ďakujem za slovo, skončil som.